google/wiki40b huggingface dataset:
Ebian Yi

Ebian for Yi-folket (kinesisk: 峨边彝族自治县; pinyin: Ébiān yízú Zìzhìxiàn) er et autonomt fylke i byprefekturet Leshan i provinsen Sichuan i Folkerepublikken Kina.
Befolkningen var på 145 223 innbyggere i 1999.

Jernbane

Chengdu-Kunming-jernbanen løper gjennom området.
Heterothops

Utseende

Ganske små (3-5 millimeter), slanke, brunlige kortvinger. De kan minne om små og spinkle utgaver av den store slekten Quedius, som der er beslektet med. Antennene er middels lange, perlekjede-aktige. Hodet er ovalt, noe lengre enn bredt, med store men nokså flate fasettøyne. Pronotum er omtrent så bredt som langt, rundet, bredest nær bakkanten. Dekkvingene er forholdsvis korte, knapt lengre enn pronotum. Bakkroppen er slank, beina nokså korte.

Levevis

Disse artene lever på bakken, på fuktige steder, blant annet mellom vissent løv. Noen synes å være knyttet til gangene og reirene til små pattedyr.
EM på skøyter 1891, menn

Det uoffisielle EM på skøyter 1891, herrer ble avholdt på Heiligengeistfeldbahn, St. Pauli, Hamburg, Tyskland den 23. og 24. januar med 16 utøvere fra 5 nasjoner, og blir regnet for å være det første uoffisielle europamesterskapet i hurtigløp på skøyter.
Ettersom ingen utøver klarte å vinne minst to distanser under mesterskapet ble ingen løper kåret som Europamester.

24. januar, 2. dag

Svært dårlige isforhold denne dagen.
Arctic Equestrian Games

Arctic Equestrian Games, arrangert av Oslofjord Convention Center og Vestfold Horse Show AS, er er en årlig begivenhet for hesteinteresserte, og Norges største hesteshow. AEG ble avholdt for første gang februar i 2006 på Oslofjord Convention Center i Stokke. 
President for AEG er Eirik Berentsen, en av Norges beste sprangryttere gjennom tidene.

AEG 2006

AEG ble første gang gjennomført i 2006, hvor Briskeby og Sandra Lyng Haugen holdt konsert, samt at Ylvis-brødrene og Kjetil og Kjartan opptrådte. Det ble også avholdt et ungarsk hesteshow. Arrangørene fikk kritikk for dårlig transportmuligheter og høye matpriser, men ros for servicen og personalet. Nettsiden hest.no skriver at personalet var «Kun ja-mennesker». Flere av utstillerne som hadde betalt for stand under arrangementet krevde halvparten av pengene tilbake fra arrangøren Vestfold Horse Show AS på grunn av for få besøkende i forhold standpris, noe som ble svart med enten 20 % refundering av standprisen eller 15 % avslag under AEG 2007 samt sikret standplass. Ifølge arrangøren valgte 85 % den sistnevnte løsningen.

AEG 2007

AEG 2007 varte i elleve dager, og involverte 250 ryttere og 550 hester. Den totale premiepotten på dette ridestevnet var på 1,5 millioner NOK.

AEG 2008

AEG ble avholdt for tredje gang i 2008 fra 14. februar til 24. februar.

AEG Promotion Cup

Det ble i 2008 arrangert en AEG Promotion Cup hvor alle rideklubber i Norge kunne være med, og dermed kvalifisere seg for Horze Jumping cup- og Amateur Challenge-klassene. Denne konkurransen ble arrangert av Eirik Berentsen, og var en salgskonkurranse.

Arena

AEG holdes inne i storsalen på Oslofjord Convention Center, hvor hestearenaen måler 28 x 72 meter. Salen har publikumsplass til 4 000 mennesker.

Grener

AEG skiller seg fra andre hestearrangementer ved kombinering mellom grener som sprang, dressur og mounted games samtidig som det avholdes underholdningshow og -konserter.
Under AEG holdes det også forskjellige hesteshow som Six Bar, Rid'n Bike, Charity Show, forsøk på norgesrekord i høydehopp, ponnigalopp, moteshow for hest, unghestauksjon og norsk varmblods hingstekåring.

Omstendighetene

AEG holdes på Oslofjord Convention Center, som har et konferanseområde på 10 500 kvadratmeter som under AEG inneholder en varemesse for hesterelaterte produkter. Under arrangementet er det også en rekke bespisningstilbud, slik som kaffebar, kafeteria, fast-food og dagligvarebutikk.
Under AEG bor både deltagere og publikum i boenheter på området, som har 700 hytter og leiligheter.
Brunholmen

Brunholmen i Ålesund ligger like nordøst for Aspøya i Brosundet og er en flat holme på ca. 120 x 95 meter. Den stikker inn i Brosundet som en landtunge og skiller dermed Ålesundets ytre og indre havn. Den egentlige Brunholmen består av svært tettbebygde kvartaler mellom gatene Brunholmkaia, Fløttmanngata og Brunholmgata. Ved Aksel Holms plass møtes også gatene Moloveien, Øwregata og Apotekergata. Navnet «Brunholmen» brukes i dag mest som omtale av en grunnkrets og et sentrumsstrøk i Ålesund. Tidligere var strøket preget av skipshandlere og fiskemottak i de mange, store sjøbuene ved Brosundet. Lokalpolitisk styres Brunholmen av bydelsutvalget for Aspøya.

Gjenfylling av sundet

Brunholmen endret mot slutten av 1800-tallet gradvis skikkelse fra holme til bydelsstrøk på Aspøya i takt med utfylling av det smale og grunne sundet mellom øya og holmen. I dag framstår ikke lenger Brunholmen som en holme, men har sammenhengende gatestruktur og bebyggelse med resten av Aspøya. Aksel Holms plass i det moderne Ålesund ligger om lag ved det tidligere sundet.

Bybrannen

Bybrannen i 1904 raserte all bebyggelse på holmen, mens Moloveien, som har utløp like ved Aksel Holms plass, ble skånet ettersom den lå i le for vindretningen da brannen herjet. All bebyggelse på holmen ble gjenreist som stolte murbygninger i Jugendstil.

Brunholmen i dag

I dag er de fleste gamle sjøbuene ominnredet til hotell-, kontor- eller restaurantformål. Noen av de tidligere buene huser også forholdsvis eksklusive leiligheter med utsikt til Brosundet. Scandic Hotel Ålesund, Clarion Hotel Bryggen og Hotel Brosundet ligger alle i umiddelbar nærhet til Brunholmen. Like i nærheten, men ikke på den egentlige Brunholmen, ligger også Ålesund Fiskerimuseum i Jervellbua, en av de få gjenværende sjøbuene fra tida før bybrannen. Denne bua har en framtredende plass ved havnemoloen og innløpet til Ålesundet. Navnet kommer fra Trygve Jervell som overtok fiskerimottaket i 1902, og som er beslektet med vår tids kjente teologiprofessor Jacob Jervell. Senere overtok firmaet Oluf Holm sjøbua. I dag er Jervellbua omgjort til museum etter mange års arbeid. Fiskerimuseet i Ålesund ble åpnet 13. juni 1998.

Bystrøket Brunholmen

Ettersom holmen i dag er fullstendig sammenvokst med Aspøya, brukes områdenavnet Brunholmen nå også om omkringliggende områder på Aspøya, således vil mange si at moloen mot Valderhaugfjorden («Moljå» på folkemunne) med det karakteristiske fyret ved innseilingen til Ålesundet, springer ut fra Brunholmen.

Besøk av kong Christian

Da dansk-norske kong Christian 6. var på Norges-turne i 1733 ble han og hans følge liggende værfast på Brunholmen. Blant historiene som fortelles om det kongelige besøket i det som på den tiden var en grisgrendt og forblåst holme på Sunnmørskysten, var hvordan avreisen skjedde: Den lite sjøvante og tykkfalne dansk-norske dronning, Sophie Magdalene, kom seg ikke tilbake i skipet ettersom det ikke var noen landgangsbrygge tilgjengelig. Dermed ble hun resolutt båret om bord av en staut bondegutt fra Skodje.
Oksbøl

Oksbøl er administrasjonssenter i Varde kommune (til 2007 i Blåvandshuk kommune) i Jylland, Danmark. Den har 2 877 (2013) innbyggere. 
Byen har ikke opplevd den eksplosive vekst som andre deler av kommunen har hatt i forbindelse med turisme, ettersom den ikke ligger ved havet. Den tiltrekker seg allikevel en del tilreisende, blant annet fordi man i Oksbøl finner Ravmuseet, som har en av verdens største samlinger av ravgjenstander og Blaavandshuk Egnsmuseum. I 2005 åpnet også Danmarks Brandbilmuseum i byen.
Aal kirke ligger midt i byen, og har navn etter et eldre sted som har blitt innlemmet i Oksbøl. Den er områdets største middelalderkirke.
Byen er kjent for Oksbølleiren, som er hovedleir for det danske artilleriet. Store deler av kommunen er øvingsområde for artilleriet. Leiren har et museum for panserkjøretøy, som er åpent for publikum åtte mandager i turistsesongen.

Flyktningleiren i Oksbøl

I februar 1945 ble Flygtningelejren i Oksbøl opprettet, og ved krigens avslutning tre måneder senere, hadde leiren 9.000 flyktninger fra Tyskland. Senere vokste den til 35.000 mennesker, hvilket i en kort periode gjorde den til en av Danmarks større byer. 900 nye verdensborgere så dagens lys her. Leiren lukket våren 1949.
Trichocelis

Beskrivelse

En liten (ca. 10 millimeter), lyst brunspraglete gullbasse. Kroppen er kledt med nokså lange, fine, lysbrune hår.

Utbredelse

Arten lever i Afrika (Kongo).
Oksygenbar

En oksygenbar er er en bedrift som selger oksygen, gjerne med ulike smaker som vedkommende kan puste inn via en oksygenslange i nesen og det kommer fra ulike fargede tanker. Vanlig luft innerholder 21% oksygen, men oskygenbarer selger derimot luft som inneholder omtrent 90% oksygen. Effekter som kan oppstå ved slik bruk er at folk føler seg mer energiske og opplagte. For noen individer lindrer det stress og får dem til å føle seg roligere. Mange mener at det kurerer hodepine, migrene og bakrus i tillegg. Oksygenbarindustrien fungerer ganske likt som andre servicer. En kan betale salonger for å få bruke en oksygenbar og får en opplevelse, nesten som på spa eller å kjøpe oksygenbar hjem.
Vedkommende som bruker oksygenbar kan velge hvilken smak han eller hun vil ha på oksygenet sitt. Aromaene eller smaken kan for eksempel være peppermynte, eukalyptus, comomille eller vanilje. Noen ganger blir det brukt aromaolje, andre ganger matpartikler i oksygenet. Hvilken praksis som blir brukt varierer. Las Vegas, California, New York, Tokyo og Beijing er noen steder som driver med oksygenbarer. Oksygenbar er mest for nye opplevelser og må ikke forveksles med oksygenet som blir brukt på sykehus.

Oksygenbarer i Norge

De norske gründerene Andrè Jåtog og Aleksander Herresthal opprettet den første oksygenbaren i Norge i 2002, men har ikke oppfunnet selveste oppfinnelsen. Oksygenbaren deres heter «Pust». I 2005 ble Skandinavias første oksygenbar i Oslo åpnet. Erik Aarebrot opprettet en oksygenbar i Bergen på Danmarksplass, men lovet ingenting om at oksygenbaren ville bli pernament.
V12-motor

En V12-motor er en stempelmotor med tolv sylindre, plassert i V-form med seks sylindre på hver side. Sylindervolumet varierer, men det vanlige er et totalt sylindervolum fra mellom 3 og 8 liter på personbiler, til hundrevis av liter i skipsmaskiner. I biler blir slike motorer vanligvis på langs, fordi de er for store til normal montering på tvers. Et kjent unntak er Lamborghini Miura som har midtmontert, tverrstilt V12.

Egenskaper

En V12-motor har en mykere gange enn en V8- eller V10-motor, på grunn av mindre vibrasjon i motoren. V12-konstruksjonen gjør også motoren bedre balansert, noe som kan bidra til at ytelsen kan økes. Moderne V12-motorer har vanligvis 48 ventiler fordelt på fire overliggende kamaksler, to kamaksler per sylinderrekke.
En V12-motor kan produsere høyere turtall enn en V8-motor, grunnet et mindre volum per sylinder og dermed kortere slaglengde (forutsatt at V8- og V12-motoren har det samme totale sylindervolum).

Bilmotorer

De fleste bilene med V12-motor som er produsert i dag kommer fra Europa. Amerikanerne produserer som regel motorer med 8 sylindre, eller av og til opp til 10 (Dodge Viper har V10-motor) Tidligere ble det lagd luksusbiler med V12 fra produsenter som Packard, Cadillac og Lincoln men de fleste av disse gikk ut av produksjon før 2. verdenskrig. Fra Asia er det kun Toyota som har levert biler med V12-motorer, med modellen Toyota Century Limousine som var utstyrt med en femliters V12 med doble overliggende kamaksler. En V12-motor er svært dyr og komplisert å produsere, og de færreste biler har behov for kreftene fra en V12. Derfor er det som regel bare luksusbiler (Bentley, Rolls-Royce, Maybach, toppmodeller fra BMW og Mercedes-Benz) som blir utstyrt med V12-motorer, samt supersportsbiler som Ferrari, Lamborghini, Pagani og Aston Martin.

Lastebilmotorer

V12-motoren har også i noen grad vært benyttet i de aller tyngste lastebilene, for eksempel Magirus-Deutz Uranus, som hadde en luftkjølt Deutz dieselmotor. GMC hadde en motor kalt Twin Six (bensindrevet) for sine tyngste biler på 50 og 60-tallet. Detroit Diesel lagde 2-takts V12-motorer som ble montert i de tyngste Amerikanske lastebilene, samt i noen grad i båter og motorredskap. Den Tsjekkiske lastebilprodusenten Tatra er kjent for sine V12-motorer

Flymotorer

V12-motorer har også blitt brukt i en rekke fly før jetmotorer tok over. Den best kjente flymotoren i denne konfigurasjonen er den britiske Rolls-Royce Merlin og den amerikanske versjonen Packard Merlin, og den tidligere Rolls-Royce Kestrel

Andre bruksområder

Båter og skip har ofte motorer med V12-konfigurasjon, i varierende størrelser fra vanlige bilmotorer konvertert til marinebruk, til kolossale tungoljebrennere i store skip. Motortypen har også vært i bruk i lokomotiv, og i motorredskap som for eksempel gruvedumpere, hjullastere, bulldozere og gravemaskiner Den Russiske traktoren Kirovets har V12-motor. V12-motorer blir også brukt i militært utstyr som beltevogner og tanks, samt som stasjonær kraftkilde.
Star Trek Generations

Handling

De pensjonerte Starfleetoffiserene Kirk (William Shatner), Scott (James Doohan) og Chekov (Walter Koenig) er æresgjester ombord på den nydøpte Enterprise-B. Jomfruturen tar en overraskende vending da stjerneskipet plutselig fanger opp nødanrop fra to Føderasjonsskip fanget i et mystisk energifelt kjent som Nexus. Enterprise klarer bare å redde en liten del av besetningen på skipene, før begge blir ødelagt. I redningsforsøket blir også Enterprise påført store skader, og Kirk, som befinner seg i en kritisk del av skipet, blir dratt ut i verdensrommet idet en del av skroget blir revet bort.
70 år senere er det kaptein Jean-Luc Picard som har kommandoen på Enterprise. En dag mottar skipet en nødanrop fra en romstasjon. Mannen bak nødanropene viser seg å være fysikeren Tolian Soran, samme mann som de reddet for 70 år siden. Etter å ha identifisert mannen finner Picard også ut mer om det mystiske energifeltet Nexus og hvorfor Soran synes å være besatt av det. Det viser seg at Soran er av en spesiell rase, og at han er over 300 år gammel. Han mistet sin familie for mange år siden, men vet at han vil finne dem igjen i Nexus. Veien inn til Nexus er imidlertid en formidabel oppgave da stjernen i solsystemet må slukkes for å få feltet til å skifte til rett kurs – noe som samtidig vil bety undergangen for både Enterprise og planetene i solsystemet. Picard må forhindre Sorans katastrofale planer og får uventet hjelp av en gammel kjenning som alle trodde omkom for 70 år siden.

Filmkritikerne og publikum

Filmen fikk blandet mottakelse av filmkritikerne og har oppnådd 49 % på Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den tre av fire.
Filmen ble ikke satt opp på norsk kino og har derfor fått lite omtale i Norge. Den ble imidlertid vurdert av filmnettstedene CINERAMA i 2001 som gav den terningkast fem. Dagbladets anmelder gav den terningkast tre i 1996 i forbindelse med videoutgivelsen.

Publikum

Til tross for den lunkne mottakelsen hos anmelderne kan filmen beskrives som en moderat publikumssuksess, siden den innbrakte 75,6 millioner dollar på amerikanske kino og 118 millioner globalt. Produksjonskostnadene var på 35 millioner.

Priser og nominasjoner

Filmen ble i 1995 tildelt to mindre priser – en ASCAP Award og en Universe Reader's Choice Award (av Sci-Fi Universe Magazine). Den ble i tillegg nominert til en Hugo Award, og to Saturn Award (blant annet i kategorien beste scifi-film).
Sandow kullkraftverk

Sandow kullkraftverk er et varmekraftverk ved Rockdale i delstaten Texas i det sørlige USA. Det har en installert produksjonskapasitet på 954 MW, fordelt på 4 blokker / turbiner. Enheten Sandow 4 er på hele 555 MW og eies av Luminant, mens enhet 1-3 på 363 MW eies av Alcoa Co.
Anlegget ble bygget ut i årene 1953–1981. Brenselkilden er (sub-)bitumenøst kull, lignitt. Utnyttelsesgraden er høy, med en load-faktor (PLF) på 92,84 %.
Utslippene av CO2 i 2006 var totalt 4.901.917 tonn for samtlige fire enheter.
Makroøkonomi

Norge

I Norge har makroøkonomi vært et svært aktivt fagområde med stor oppmerksomhet innenfor politikken. Den faglige aktiviteten er blant annet grunnlag for de årlige nasjonalbudsjettene. 
Tre norske økonomer, Trygve Haavelmo, Finn E. Kydland og Ragnar Frisch, har blitt tildelt Sveriges Riksbanks pris i økonomisk vitenskap til minne om Alfred Nobel. Sistnevnte etablerte selve begrepet «makroøkonomi» i sin tid.
Dinocephalia (insekt)

Utseende

Små, avlange, sylindriske, mørke praktbiller, dekkvingene med metallisk glans. Oversiden er fint, kort hårete. Hodet er rundet, fasettøynene middels store og ovale.

Utbredelse

Slekten er utbredt i Australia.
Mare: Circus 1

Mare:Circus er en fantasyroman for barn og unge av Ruben Eliassen. Denne første boken er en del av en serie på tre bøker som alle kom ut i 2008. Boken har illustrasjoner som er laget av Olve Askim. Boken ble utgitt av Gyldendal Norsk Forlag i 2008.

Handling

Boken handler om en mystisk gutt. Han blir reddet fra drukningsdøden av en kvinne fra et cricus. Kvinnen heter Esmeralda og er den skjeggete damen, gutten har ingen anelse om hvem han er eller hvor han kommer fra. Det eneste han har igjen av minner kommer til han som grufulle mareritt. Gutten, som etter hvert får navnet Mare,fordi av hans grusome mareritt. Han blir med sirkuset og han opplever mye rart. Han får nye venner og får hilse på de utrolige personene i Circus Caravaggio. Men hva er det marerittene prøver å fortelle han, vet han ikke, enda.
Sirkusdirektøren Caravaggio er en lur og lumks man. Han skylder masse penger, så Lignings-Vesenet sender ut sine skattemonstere for å ta den magiske armen til Caravaggio.

Personer

Mare: En liten gutt som blir reddet fra drukningsdøden. Han vet ingen ting om hvem eller hva han er.
Sirkusdirektør Caravaggio': En sleip og grisk svindler med en magisk arm som får han i trøbbel.
Den skjeggete damen, Esmeralda: En vaskeekte verdenssensasjon og det snilleste menneske på jord. Og skjegget hennes er helt ekte!
De siamesiske tvillingene, Rem og Rom: To rødhårete og fregnete gutter som mer eller mindre henger sammen, nesten hele tiden.
Forvandlingskunstneren Vlad: Vlad kan trylle seg om til de underligste ting og har en glupsk appetitt på saftig nattmat- nattmat som skriker.
Den skrikende nattmaten: Som heldigvis ikke er så menneskelig når det kommer til stykket.
Skattemonstrene Bjur og Holt: De dummeste og mest blodtørstige brødrene som noensinne har eksistert.
Verdens sterkeste mann, Alf: Ingen kan måle seg med Alfs muskelkraft, og hjertet er like stort som musklene.
Barneengelen Angelo: Den forbrente engelen som aldri klarte å fly helt opp til himmelen fordi vingene hans ble forbrent.

Kilder

Ruben Eliassen (2008). Mare:Circus (norsk), 1 (1 utg.). Gyldendal Norsk Forlag.
Geosynchronous Satellite Launch Vehicle Mk III

Geosynchronous Satellite Launch Vehicle Mk III, vanligvis kjent under forkortelsen GSLV-III, er en indisk bærerakett som har vært under utvikling av Indian Space Research Organisation (ISRO) siden første halvdel av 2000-tallet. Raketten skal kunne plassere tunge satellitter i geostasjonære baner, og kommer til å gjøre India helt uavhengig av andre land selv ved oppskytning av tyngre nyttelaster. Første suborbitale testoppskytning av hjelperakettene på GSLV-III fant sted 18. desember 2014. Det eksisterer også planer om å anvende raketten i Indias kommende bemannede romferder.  
Raketten er etterfølgeren til GSLV, men den er ikke videreutviklet fra sin forgjenger. GSLV Mk I hadde et russiskprodusert kryogenisk tredje trinn, men dette har blitt erstattet av et indiskprodusert kryogenisk trinn på GSLV Mk II. GSLV Mk III vil også ha et indiskprodusert kryogenisk trinn.
Obrium

Utseende

Små til middelsstore, avlange, blanke, brunlige trebukker. Antennene er omtrent så lange som kroppen. Pronotum er tydelig lengre enn bredt og har et par trekantede knøler i midten. Dekkvingene har markerte "skuldre" og parallelle sider. Beina er middels lange med mer eller mindre klubbeformede lår og tynne legger.

Utbredelse

Slekten er vidt utbredt og mangler bare i Australia (men finnes på Ny-Caledonia og Fiji).
BMW Klassiker klubb Norge

BMW Klassiker klubb Norge er en klubb for eiere og interesserte av klassiske BMW'er.
Międzyrzec Podlaski

Historie

Den første offisielle anerkjennelsen av Miedzyrzec Podlaski som by fant sted i år 1477. I det sekstende århundre hadde byen en stor jødisk befolkning. I 1795 ble byen besatt av Østerrike, og tilhørte Hertugdømmet Warszawa fra 1809 til 1815, da byen ble en del av Kongressen Polen (et polsk lydrike under Russland). I 1867 ble byen knyttet til det polske jernbanenettet. Mot slutten av 1930-årene var tilnærmet 12 000 av innbyggerne, eller 3/4 av befolkningen jødisk.
I september 1939 ble byen okkupert av den sovjetiske Røde hær, men i oktober samme år overga Sovjetunionen byen til Tyskland som en del av Molotov–Ribbentrop-pakten. Etter overgivelsen forlot rundt 2 000 av byens jøder byen for den Sovjetisk besatt sonen. Tyskerne opprettet en transittgetto i byen med inntil 20 000 fanger. Den 17. juli 1943, ble den gettoen utslettet, de siste 160-200 beboere ble skutt og byen ble offisielt erklært fri for jøder. Færre enn 1 % av den jødiske befolkningen i byen overlevde den tyske okkupasjonen.

Severdigheter

Markedet fra den 15 århundre og St. Nicholas kirke som ble bygget i året 1477. Det lokale sykehus ble reist mellom årene 1846 og 1950, og jernbanestasjonen kom til byen i 1867.

Økonomi

Av byens om lag 4 900 arbeidstakere er om lag 36 % ansatt i industrien, 19 % i handel, og 11 % i undervisning. Arbeidsløshetsraten i byen var 22 % i oktober 2005.
Death Mills

Death Mills (dødskvernene; -møllene) er en film fra 1945 regissert av Billy Wilder og produsert av United States Department of War.
Den tyske versjonen heter Die Todesmühlen, og den har Hanus Burger som regissør, og Billy Wilder sto for klippingen.
Organisme

En organisme er et levende vesen; et individ av eller en representant for en biologisk art, eksempelvis et dyr, en plante, en sopp eller mikroorganisme. Alt liv på planeten er organisert i organismer. Ordet er tett knyttet til organ, et biologisk system.

Kjennetegn

Alle organismer er i en eller annen form i stand til å reagere på stimuli, reprodusere seg, vokse og utvikle seg, og opprettholde homeostase. En organisme  kan være encellet eller bestå av mange milliarder celler gruppert i spesialiserte vev og organer (flercellete organismer).
I spesielle tilfeller kan det være problematisk å avgrense den enkelte levende organismen, eksempler er korallrev, lav og ulike planter som formerer seg ved rotskudd og andre former for egenkloning.
For oversikt over inndeling og utvikling av organismer, se liv.

Etymologi

Begrepet «organisme» kommer via gresk ὀργανισμός – organismos, fra gammelgresk ὄργανον – organon «organ, instrument, verktøy».
Heggedal menighet

Heggedal menighet tilhører Asker prosti i Oslo bispedømme. Heggedal ble eget sogn 1. januar 1997. Fra 1. januar 2006 ble Heggedal menighet eget prestegjeld og fikk egen sogneprest, Toralf Dehli. Heggedal kirke ble innviet 12. april 1931 og hadde 75-årsjubileum i 2006.
Scymnus suturalis

Utseende

Scymnus suturalis er en liten marihøne, mellom 1,5 og 2,2 millimeter lang. Oversiden er dekt med små lys hår. Dekkvingene er brunlige, men mørkere lengst framme og litt bakover langs sømmen (midtlinjen), de er uten flekker. Brystskjoldet er mørkt, men noe lysere i framkanten.
Marcus Miller

Priser og æresbevisninger

Marcus Miller vant tre år på rad prisen «Most Valuable Player», som utdeles av National Academy of Recording Arts and Sciences (NARAS) til studiomusikere. Deretter fikk han status som «player emeritus» og kunne ikke lenger nomineres til denne utmerkelsen.
Miller har vunnet en rekke Grammy Awards som produsent for Miles Davis, Luther Vandross, David Sanborn, Bob James, Chaka Khan og Wayne Shorter. Han vant en Grammy Award for beste R&B låt i 1992, for Luther Vandross’ Power of Love. I 2001 vant han en Grammy for «Best Contemporary Jazz Album» for sitt syvende solo instrumentalalbum M2. I 2015 fikk han en Grammy for «Best Contemporary Instrumental Album» for platen Afrodeezia.
I 2012 ble Miller utnevnt av UNESCO til «Artist for Peace», og begynte sitt virke til støtte for UNESCOs «Slave Route Project».